# Jocs Olímpics d'Hivern de 1998

Els Jocs Olímpics d'Hivern de 1998, oficialment anomenats XVIII Jocs Olímpics d'Hivern, es van celebrar a la ciutat de Nagano (Japó) entre els dies 7 i 22 de febrer de 1998. Hi participaren un total de 2.176 esportistes (1.389 homes i 787 dones) de 72 comitès nacionals que competiren en 7 esports i 72 especialitats.
Aquests foren els tercers Jocs Olímpics disputats al Japó després dels Jocs Olímpics d'Estiu de 1964 realitzats a Tòquio i dels Jocs Olímpics d'Hivern de 1972 realitzats a Sapporo.

## Ciutats candidates

En la 97a Sessió del Comitè Olímpic Internacional (COI) realitzada a Birmingham (Regne Unit) el 15 de juny de 1991 s'escollí la ciutat de Nagano com a seu dels Jocs Olímpics d'hivern de 1998 per davant de:
Jocs Olímpics d'hivern de 1998 :
| Ciutat | País | 1a Ronda | 2a Ronda | 3a Ronda | 4a Ronda | 5a Ronda |
| Nagano | Japó | 21 | - | 30 | 36 | 46 |
| Salt Lake City | Estats Units | 15 | 59 | 27 | 29 | 42 |
| Östersund | Suècia | 18 | - | 25 | 23 | - |
| Jaca | Espanya | 19 | - | 5 | - | - |
| Aosta | Itàlia | 15 | 29 | - | - | - |

## Comitès participants

En aquests Jocs Olímpics participaren un total de 2.176 competidors, entre ells 1.389 homes i 787 dones, de 72 comitès nacionals diferents.
En aquests Jocs van participar per primera vegada Azerbaidjan, Kenya, Macedònia, Uruguai i Veneçuela; retornaren Corea del Nord, Índia, Iran, Irlanda i Iugoslàvia; i deixaren de participar Fidji, Mèxic, Samoa Americana, San Marino i el Senegal.
| Alemanya (125) Andorra (3) Argentina (2) Armènia (7) Austràlia (23) Àustria (96) Azerbaidjan (4) Bèlgica (1) Bermudes (1) Belarús (59) Bòsnia i Hercegovina (8) Brasil (1) Bulgària (19) Canadà (144) Corea del Nord (8) Corea del Sud (37) Croàcia (6) Dinamarca (12) | Eslovàquia (37) Eslovènia (34) Espanya (12) Estats Units (186) Estònia (2) Finlàndia (85) França (106) Grècia (13) Geòrgia (4) Hongria (17) Illes Verges Americanes (7) Índia (1) Iran (1) Irlanda (6) Islàndia (7) Israel (3) Itàlia (112) Iugoslàvia (2) | Jamaica (6)  Japó (156) Kazakhstan (60) Kenya (1) Kirguizstan (1) Letònia (29) Liechtenstein (8) Lituània (7) Luxemburg (1) Macau (3) Moldàvia (2) Mònaco (4) Mongòlia (3) Noruega (76) Nova Zelanda (8) Països Baixos (22) Polònia (39) Portugal (2) | Puerto Rico (6) Regne Unit (34) Txèquia (6) Romania (16) Rússia (122) Sud-àfrica (2) Suècia (99)  Suïssa (69) Trinitat i Tobago (2) Turquia (1) Ucraïna (56) Uruguai (1) Uzbekistan (4) Xile (3) R.P. de la Xina (55) Xina Taipei (7) Xipre (1) Veneçuela (1) |

## Esports disputats

Un total de 7 esports foren disputats en aquests Jocs Olímpics, realitzant-se un total de 72 proves. En aquesta edició tornà a la competició oficial el cúrling i participà per primera vegada el surf de neu. Així mateix no hi hagué esports de demostració.

## Seus

Hakuba
* Estadi de salts Hakuba: salt amb esquís
* Happo'one Resort: esquí alpí (descens i Super Gegant)
* Snow Harp: esquí de fons
Iizuna
* Iizuna Kogen Resort: esquí acrobàtic
* The Spiral: bobsleigh i luge
Karuizawa
* Kazakoshi Park Arena: cúrling
Nagano
* Estadi Olímpic de Nagano: cerimònies d'obertura i clausura
* Aqua Wing Arena: hoquei sobre gel
* Big Hat: hoquei sobre gel
* M-Wave: patinatge de velocitat sobre gel
* White Ring: patinatge artístic sobre gel i patinatge de velocitat en pista curta
Nozawaonsen:
* Nozawa Onsen Resort: biatló
Yamanouchi
* Mt. Yakebitai, Shiga Kogen Resort: surf de neu i esquí alpí (eslàlom i eslàlom gegant)
* Kanbayashi Sports Park: surt de neu (migtub)

## Fets destacats

* En aquesta edició dels jocs debutà el surf de neu com a esport olímpic, i el cúrling tornà a la competició oficial després dels Jocs Olímpics d'Hivern de 1924 realitzats a Chamonix (França). Així mateix s'introduí la modalitat femenina de l'hoquei sobre gel.
* L'esquiador de fons noruec Bjørn Dæhlie guanyà tres medalles d'or, convertint-se en el primer atleta en uns Jocs Olímpics d'hivern en guanyar vuit medalles d'or i dotze medalles al llarg de la seva carrera. L'esquiadora de fons russa Larissa Lazútina fou la gran vencedora dels Jocs en aconseguir guanyar 5 medalles.
* La nord-americana Tara Lipinski, de 15 anys, va superar Michelle Kwan en la final femenina de patinatge artístic sobre gel, convertir-se en el campió més jove d'un esdeveniment individual a la història dels Jocs Olímpics d'Hivern.
* L'esquiador austríac Hermann Maier va aconseguir sobreposar-se de la seva caiguda en la prova de descens, aconseguint posteriorment la medalla d'or en les proves de Super Gegant i Eslàlom Gegant.
* La República Txeca, contra tot pronòstic, s'emportà la final masculina d'hoquei sobre gel.
* En aquests Jocs es produí un fet inèdit: la ciutat de Karuizawa es convertí en l'única ciutat seu de dos proves olímpiques en uns Jocs Olímpics d'estiu i d'hivern. En la celebració dels Jocs Olímpics d'Estiu de 1964 realitzats a Tòquio fou seu de les proves hípiques i en aquesta edició fou seu de les proves de cúrling.

## Medaller

Deu comitès amb més medalles en els Jocs Olímpics de 1998. País amfitrió ressaltat.
| Jocs Olímpics d'hivern de 1998 | Jocs Olímpics d'hivern de 1998 | Jocs Olímpics d'hivern de 1998 | Jocs Olímpics d'hivern de 1998 | Jocs Olímpics d'hivern de 1998 | |
| Posició | CON | | | | Total |
| 1 | Alemanya | 12 | 9 | 8 | 29 |
| 2 | Noruega | 10 | 10 | 5 | 25 |
| 3 | Rússia | 9 | 6 | 3 | 18 |
| 4 | Canadà | 6 | 5 | 4 | 15 |
| 5 | Estats Units | 6 | 3 | 4 | 13 |
| 6 | Països Baixos | 5 | 4 | 2 | 11 |
| 7 | Japó | 5 | 1 | 4 | 10 |
| 8 | Àustria | 3 | 5 | 9 | 17 |
| 9 | Corea del Sud | 3 | 1 | 2 | 6 |
| 10 | Itàlia | 2 | 6 | 2 | 10 |

### Medallistes més guardonats
#### Categoria masculina

| Nom | CON | Disciplina | | | | Total |
| Bjørn Dæhlie | Noruega | Esquí de fons | 3 | 1 | 0 | 4 |
| Kazuyoshi Funaki | Japó | Salt amb esquís | 2 | 1 | 0 | 3 |
| Mika Myllylä | Finlàndia | Esquí de fons | 1 | 0 | 2 | 3 |
| Rintje Ritsma | Països Baixos | Patinatge de velocitat | 0 | 1 | 2 | 3 |
| Thomas Alsgaard | Noruega | Esquí de fons | 2 | 0 | 0 | 2 |
| Bjarte Engen Vik | Noruega | Combinada nòrdica | 2 | 0 | 0 | 2 |
| Hermann Maier | Àustria | Esquí alpí | 2 | 0 | 0 | 2 |

#### Categoria femenina

| Nom | CON | Disciplina | | | | Total |
| Larissa Lazútina | Rússia | Esquí de fons | 3 | 1 | 1 | 5 |
| Olga Danílova | Rússia | Esquí de fons | 2 | 1 | 0 | 3 |
| Chun Lee-Kyung | Corea del Sud | Patinatge de velocitat en pista curta | 2 | 0 | 1 | 3 |
| Katja Seizinger | Alemanya | Esquí alpí | 2 | 0 | 1 | 3 |
| Gunda Niemann | Alemanya | Patinatge de velocitat | 1 | 2 | 0 | 3 |
| Uschi Disl | Alemanya | Biatló | 1 | 1 | 1 | 3 |

## Referències

* ↑ (anglès) Història dels vots per escollir les seus olímpiques Arxivat 2008-05-25 a Wayback Machine.
* ↑ «Valdemoro acoge el Campeonato de España de Curling» (en castellà). Madrid Diario, 19-02-2010. [Consulta: 5 octubre 2020].

## Enllaços externs

* (anglès) Programa oficial: Volum 1 Arxivat 2012-07-15 a Wayback Machine., Volum 2 Arxivat 2010-07-07 a Wayback Machine., Volum 3 Arxivat 2010-07-07 a Wayback Machine., Apendix Arxivat 2010-07-07 a Wayback Machine.